Document ID: 32011D0380
Publication Date: 2011-06-28

Content:
DEĊIŻJONI TAL-KUNSILL 2011/380/PESK
tat-28 ta’ Ġunju 2011
li temenda d-Deċiżjoni 2010/330/PESK dwar il-Missjoni Integrata tal-Unjoni Ewropea tal-Istat tad-Dritt għall-Iraq, EUJUST LEX-IRAQ
IL-KUNSILL TAL-UNJONI EWROPEA,
Wara li kkunsidra t-Trattat dwar l-Unjoni Ewropea, u b’mod partikolari l-Artikoli 28 u 43(2) tiegħu,
Billi:
(1)
Fl-14 ta’ Ġunju 2010, il-Kunsill adotta d-Deċiżjoni 2010/330/PESK (1) li estendiet il-Missjoni Integrata tal-Unjoni Ewropea tal-Istat tad-Dritt għall-Iraq, EUJUST LEX-IRAQ (“il-Missjoni”) għal 24 xahar aktar sat-30 ta’ Ġunju 2012. L-ammont ta’ referenza finanzjarja għall-perijodu mill-1 ta’ Lulju 2011 sat-30 ta’ Ġunju 2012 għandu jiġi deċiż mill-Kunsill.
(2)
Il-mandat tal-Missjoni qed jitwettaq fil-kuntest ta’ sitwazzjoni li tista’ tiddeterjora u li tista’ xxekkel il-kisba tal-objettivi tal-azzjoni esterna tal-Unjoni kif imniżżel fl-Artikolu 21 tat-Trattat.
(3)
Id-Deċiżjoni 2010/330/PESK għandha għalhekk tiġi emendata,
ADOTTA DIN ID-DEĊIŻJONI:
Artikolu 1
Id-Deċiżjoni 2010/330/PESK hija b’dan emendata kif ġej:
1.
L-Artikolu 2(4), huwa sostitwit b’dan li ġej:
“4. L-attivitajiet ta’ taħriġ għandhom isiru fl-Iraq u fir-reġjun kif ukoll fl-Unjoni. L-EUJUST LEX-IRAQ għandha jkollha uffiċċji fi Brussell, f’Bagdad, inkluża antenna f’Basra bi tħejjija għall-ftuħ possibbli ta’ uffiċċju soġġett għal deċiżjoni adatta għal dan l-għan. L-EUJUST LEX-IRAQ għandha jkollha uffiċċju wkoll f’Erbil (Reġjun tal-Kurdistan).”.
2.
Fl-Artikolu 11, il-paragrafu 2 huwa sostitwit b’dan li ġej:
“2. L-ammont finanzjarju ta’ referenza maħsub sabiex ikopri n-nefqa relatata mal-Missjoni bejn l-1 ta’ Lulju 2011 u t-30 ta’ Ġunju 2012 għandu jkun ta’ EUR 27 250 000.”.
Artikolu 2
Din id-Deċiżjoni għandha tidħol fis-seħħ fid-data tal-adozzjoni tagħha.
Magħmul fil-Lussemburgu, it-28 ta’ Ġunju 2011.

Metadata:
Eurovoc Level 1 Categories: 100161
100144
100143
Eurovoc Level 2 Categories: 100171
100177
100176
100281
Eurovoc Level 3 Categories: 1005
4040
3489
2705
All Eurovoc Categories: 1500
217
5873
5926